Maailma suurim luksuskellade ja -juveelide mess Baselworld tähistas tänavu oma 100. aastapäeva. Messi avapäeval sõudsid Šveitsi-Prantsuse-Saksa piiril asuva Baseli kohal tumedad pilved, mis demonstreerisid juubilari meeleolu. Prisked aastad on möödas. Igal aastal peavad Baselwordi juhid eesotsas Sylvie Ritteriga nentima, et luksuskaubale on üha raskem ostjaid leida. Möödunud aastal müüsid šveitslased luksuskelli 18 miljardi euro eest. Kümneprotsendine kahjum on selliste summade puhul katastroof.
Kui varem käisid kõrge kvaliteedi poolest tuntud trendikaid luksustooteid Euroopa metropolides ostmas turistid Venemaalt ja Hiinast, siis hirmust terrorirünnakute ees on nende arv vähenenud. Venelasi pidurdavad lääne sanktsioonid ja kodune majanduskriis, hiinlasi jälle kõrged tollimaksud ja korruptsioonivastase ameti valvas pilk. Teada pole seegi, mis suunas areneb kõikidele juveelitootjatele tähtis USA turg. Kuid Baselis juveele tutvustanud ettevõtjatest ei soovinud veel keegi kriisist rääkida.
Alpide jalamil La Chaux-de-Fonds'i väikelinnas tegutseb Šveitsi tuntud kronomeetrivalmistaja Corum, mille omanik on 2013. aastast Hiina kontsern China Haidian Holding. Raskele olukorrale vaatamata on firmal õnnestunud müügiarve koguni 39 protsenti suurendada, käive on tõusnud 50 miljoni frangini.